**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 41. § (9) bekezdése az önkormányzatok részére rendeletalkotási tárgykörré tette az államháztartáson kívüli forrás átadására és átvételére vonatkozó rendelkezések szabályozását az alábbiak szerint:

*„(9) A helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.”*

Államháztartáson kívüli forrás átvétele több jogcímen lehetséges. Például közérdekű felajánlás, ajándék, öröklés útján célhoz kötötten vagy felhasználási, hasznosítási cél megjelölése nélkül.

A felajánlók, támogatók lehetnek az államháztartás körébe nem tartozó jogi személyek, jogi személyiséggel nem rendelkező szervezetek, vagy természetes személyek.

Nem tartozik ide az önkormányzati rendeletekben szabályozott szociális támogatások, helyi önszerveződő közösségek támogatása, tekintettel arra, hogy azok támogatása államháztartási forrásból történik.

A törvényi rendelkezés értelmében önkormányzati rendeletben szükséges szabályozni az államháztartáson kívüli forrás átadás és átvétel szabályait, melynek keretében – az alapítványi pénzeszköz átadás és átvétel kivételével – a hatáskör a képviselő-testület hatásköréből átruházható.

1. **RÉSZLETES INDOKOLÁS**

Az 1. § a rendelet hatályát határozza meg.

A rendelet 2. §-a általános rendelkezést tartalmaz.

A 3-6. § az államháztartáson kívüli forrás átadására vonatkozó részletes szabályokat határozza meg.

A 7. § a közzététel szabályát tartalmazza.

Az 8. § a pénzeszköz átvételének feltételeit határozza meg.

A 9. § tartalmazza a záró rendelkezéseket.

1. **ELŐZETES HATÁSVIZSGÁLAT**

*A jogalkotásról* szóló 2010. évi CXXX. törvény 17. §-a alapján, az előzetes hatásvizsgálattal a jogszabály előkészítője felméri a szabályozás várható következményeit. Önkormányzati rendelet esetén a helyi önkormányzat képviselő-testületét az előzetes hatásvizsgálat eredményéről tájékoztatni kell. Ugyanezen törvény 17. § (2) bekezdése értelmében, a hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A tervezett jogszabály várható következményei, különösen**

1. **A rendeletalkotás társadalmi, gazdasági, költségvetési hatásai:**

A rendelet szabályozza az államháztartáson kívüli források átadását és átvételét, amely által nyomon követhető a közpénzek célnak megfelelő felhasználás, elszámolása. Az államháztartáson kívüli forrás fedezetét, az átvett forrást a mindenkori költségvetési rendelet tartalmazza.

1. **környezeti következményei:** Közvetlen környezeti hatása nincs a rendeletnek.
2. **egészségi következményei:** Közvetlen egészségi hatása nincs a rendeletnek.
3. **adminisztratív terheket befolyásoló hatásai:** A rendelet megalkotásának az adminisztratív terheket tekintve számottevő hatása nincs.

**V. megalkotásának szükségessége, a jogalkotás elmaradásának várható következményei:** A képviselő-testületnek rendeletalkotási kötelezettsége áll fenn a Magyarország helyi önkormányzatairól szóló 2011. évi CLXXXIX. törvény 41. § (9) bekezdése alapján.

**VI. alkalmazásához szükséges személyi, szervezeti, tárgyi és pénzügyi feltételek:** A rendelet végrehajtásához szükséges erőforrások rendelkezésre állnak, pótlólagos személyi, szervezeti, tárgyi és pénzügyi forrásokat nem követel meg.

**Tisztelt Képviselő-testület!**

Kérem a rendelet tervezet megvitatását és annak elfogadását!

**Nóráp 2019. május 8.**

**Antalné Ihász Mária**

**polgármester**

**Nóráp Község Önkormányzat Képviselő-testületének**

**…./2019.(…...) önkormányzati rendelete**

**az államháztartáson kívüli forrás átadás-átvételének szabályairól**

Nóráp község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 42. §. (9) bekezdésében kapott felhatalmazás alapján, az Alaptörvény 32. cikk (1) bekezdés a)pontjában meghatározott feladatkörében eljárva a következőket rendeli el:

1. A rendelet hatálya

1. §.

(1) A rendelet hatálya kiterjed mindazon természetes személyekre, az államháztartás körébe nem tartozó jogi személyekre, jogi személyiséggel nem rendelkező szervezetekre, akik részére Nóráp község Önkormányzat (továbbiakban Önkormányzat) pénzeszközt ad át, vagy akitől pénzeszközt vesz át.

(2) A rendelet hatálya nem terjed ki a magánszemélyeknek juttatott segélyekre, adományokra, ösztöndíjakra, valamint közfeladat ellátására kötött megállapodás keretében átadott pénzeszközökre.

2. Általános rendelkezések

2.§.

(1) Az önkormányzat tárgyévi költségvetési rendeletében határozza meg azon költségvetési előirányzatait, amelyek terhére felhalmozási vagy működési célú pénzeszköz adható.

(2) A költségvetési rendeletben meghatározott előirányzat terhére céljelleggel támogatást nyújthat az önkormányzat.

(3) Támogatásban részesülhet:

a.) akinek javára az önkormányzat mindenkori költségvetési rendeletének előirányzatában címzett támogatás került megállapításra

b.) aki az Önkormányzathoz támogatási kérelmet nyújtott be.

(4) A pénzeszköz átadása, átvétele során, az eljárás valamennyi szakaszában figyelemmel kell lenni a közpénzekből nyújtott támogatások átláthatóságáról szóló 2007. évi CLXXXI. törvény szabályaira.

(5) A támogatás iránti kérelemhez csatolni kell

a) összeférhetetlenségi nyilatkozatot

b) nyilatkozat arról, hogy a kérelmezőnek nincs 60 napon túli meg nem fizetett köztartozása, illetve a kérelmező nem áll csőd-, felszámolási vagy végelszámolási eljárás alatt.

3. A pénzeszköz átadás feltételei

3.§.

(1) Az államháztartáson kivülre történő pénzeszköz átadására egyedi kérelem alapján kerülhet sor, amennyiben a költségvetési rendeletben előirányzat nem szerepelt.

(2) A kérelemről a képviselő-testület külön határozatban dönt.

(3) A döntésnek tartalmaznia kell

a) támogatott nevét

b) támogatás összegét, célját

c) kifizetés módját.

4.§.

(1) A 3. §. (2) bekezdés szerinti döntést követően a pénzeszköz átadásáról megállapodást kell kötni. A pénzeszköz kifizetésére a megállapodás létrejöttét követően kerülhet sor.

(2) A megállapodásnak tartalmaznia kell:

a.) a megállapodó felek megnevezését, címét, képviseletében eljáró személyeket

b.) a pénzeszköz nyújtásáról szóló határozat megjelölését, a pénzeszköz összegét

c.) a pénzügyi teljesítés határidejét, ütemezését,

d.) a pénzeszköz felhasználásának célját

e.) a pénzeszköz felhasználásának határidejét

f.) a pénzügyi elszámolás módját, helyét, idejét.

g.) A nem cél szerinti felhasználás esetén a visszatérítési kötelezettséget, a visszatérítés határidejét.

h.) a megállapodásban vállalt kötelezettségek nem teljesítésének következményeit.

5.§.

(1) A pénzeszközt átvevő a pénzeszköz felhasználásáról köteles elszámolni és az átadott pénzeszközt a képviselő-testület által meghatározott célra fordítani.

(2) A pénzügyi elszámolás a támogatási célokkal kapcsolatosan felmerülő költségekről szóló hitelesített számlával, számviteli bizonylattal és irásbeli beszámoló benyújtásával történik.

6.§.

(1) Az átadott pénzeszköz felhasználásának elszámolását folyamatosan kell elvégezni úgy, hogy az újabb megállapodás megkötéséig, de legkésőbb a tárgyévet követő év március 31. napjáig megtörténjen. Tárgyévre vonatkozó megállapodás csak az előző évi elszámolás elfogadását követően köthető.

(2) Amennyiben a pénzeszközt átvevő a pénzügyi elszámolási kötelezettségét elmulasztja, a pénzt vagy annak egy részét jogtalanul használja fel, vagy a támogatás igényléséhez valótlan adatokat szolgáltat, az átvett pénzeszköz teljes összegét a forrás átvételét követő naptól számított jegybanki alapkamat mértékének kétszeresével növelt összegben az önkormányzat pénzforgalmi számlájára 15 napon belül köteles visszafizetni.

(3) A (2) bekezdéssel érintett támogatott a következő évben önkormányzati támogatásban nem részesülhet.

(4) A pénzeszközt átvevő köteles az önkormányzatnak bejelenteni és a megállapodás módosítását kezdeményezni, ha a számára biztosított pénzeszközt egészben vagy részben nem kívánja felhasználni. Ebben az esetben a fel nem használt támogatás összegét a megállapodás módosítását követő 15 napon belül, de legkésőbb a felhasználására előírt határidőig köteles visszafizetni.

7. §.

Az államháztartáson kívülre átadott pénzeszköz kedvezményezettjeinek nevére,a támogatás céljára, összegére, a felhasználás helyére vonatkozó adatokat az önkormányzat honlapján a döntést követő 30 napon belül közzé kell tenni.

4. A pénzeszköz átvételének feltételei

8. §.

(1) Az önkormányzat államháztartáson kivüli pénzeszköz átvétele a támogatás elfogadásáról szóló egyedi döntés, illetve a támogatóval megkötött megállapodás alapján történik.

(2) A megállapodásnak tartalmaznia kell a 4. §. (2) bekezdésében foglaltakat, valamint a támogató által meghatározottakat.

5. Záró rendelkezések

9. §.

A rendelet a kihirdetést követő napon lép hatályba.

Nóráp 2019. május ….

Antalné Ihász Mária Kissné Szántó Mária

polgármester jegyző

Záradék:

A rendelet kihirdetve: 2019…………..

Kissné Szántó Mária

jegyző